PMIndiaData/PMIndiaSum huggingface dataset:
وزیراعظم نے مشن گنگے کے وفد سے گفتگو کی

نئی دہلی 04 اکتوبر ۔ دریائے گنگا کی صفائی کے بارے میں بیداری پیدا کرنے کی غرض سے ایک قافلے کی شکل میں نکلے کوہ پیمائی کے تقریباََ تجربہ کار افراد کے ایک گروپ نے وزیر اعظم نریندر مودی سے ملاقات کی ۔ اس گروپ میں وہ آٹھ کوہ پیما بھی شامل ہیں ،جو محترمہ بچیندری پال کی قیادت میں پہلی بار ماؤنٹ ایوریسٹ سرکرنے والی خواتین کی ٹیم میں شامل تھے۔ مرکزی سرکار کی ’’نمامی گنگے ‘‘ کی حوصلہ افزائی سے اس قافلے کے مشن کا نام ’’مشن گنگے ‘‘ رکھا گیا ہے ۔ مہینے بھرتک دریا میں جاری رہنے والی ریفٹنگ کے دوران یہ گروپ دریائے گنگا میں ہر ی دوار سے پٹنہ تک کا سفرکرے گا ۔ اس سفر کے دوران یہ گروپ بجنور ،نرورہ ، فرخ آباد ،کانپور ، الہ آباد ،وارانسی اور بکسر میں رکے گی ۔ ان سبھی 9 شہروںمیں یہ گروپ دریائے گنگا کی صفائی کے بارے میں بیداری پیدا کرے گا اور صفائی ستھرائی کی سرگرمیوں میں بھی حصہ لے گا۔ وزیراعظم جناب نریندر مودی نے اس گروپ سے گفتگو کے دوران اس قابل ستائش مہم کے لئے گروپ میں شامل ممبران کی تعریف کی ۔ انہوں نےصاف ستھرے اورفعال دریائے گنگا کی اہمیت پر زور دیتے ہوئے اس گروپ سے کہا کہ وہ جن شہروں میں عبوری قیام کریں، وہاں کے اسکولی بچوں کو اس بیداری مہم میں شامل کیا جاناچاہئے ۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم
وزیر اعظم نے ممبئی کے باندرا-ورلی سی لنک پر ہونے والے  حادثے  میں جانی نقصان پر افسوس کا اظہار کیا

وزیر اعظم جناب نریندر مودی نے ممبئی میں باندرہ-ورلی سی لنک پر پیش آنے والے ایک حادثے میں ہونے والے جانی نقصان پر غم کا اظہار کیا ہے۔ وزیراعظم نے زخمیوں کی جلد صحت یابی کے لئے پرارتھنا بھی کی۔ وزیر اعظم کے دفتر نے ٹویٹ کیا؛ ’’ممبئی میں باندرہ-ورلی سی لنک پر ایک حادثے کی وجہ سے جانوں کے نقصان پر غم زدہ ہوں۔ سوگوار خاندانوں کے لئے تعزیت۔ میں زخمی ہونے والوں کی جلد صحت یابی کی امید کرتاہوں ‘‘۔ ۔۔۔۔۔۔۔۔۔۔۔ ش ح۔ا گ۔ن ا۔
مرکزی کابینہ نے ماحولیاتی تعاون کے بارے میں ہندوستان اور فن لینڈ کے درمیان تعاون کے مفاہمت نامے کی منظوری دے دی ہے

نئی دہلی،10 اکتوبر / مرکزی کابینہ نے جس کی صدارت وزیراعظم جناب نریندر مودی نے کی ماحولیاتی تعاون کے بارے میں ہندوستان اور فن لینڈ کے درمیان تعاون کے مفاہمت نامے کی منظوری دے دی ہے ۔ تعاون کے اس مفاہمت نامے کے ذریعےہر ایک ملک میں نافذ قانونی ضابطوں کے نفاذ کو ذہن میں رکھتے ہوئے یکسانیت ، دونوں طرف سے ایک طرح کے اقدامات اور آپسی فائدے کی بنیاد پر ماحولیات کے تحفظ اور قدرتی وسائل کے بندوبست کے شعبے میں دونوں ملکوں کے درمیان قریبی اور طویل مدتی تعاون کو قائم کیا جا سکے گا اور اسے فروغ دیا جا سکے گا ۔ امید ہے کہ تعاون کے اس مفاہمت نامے کے ذریعے ماحولیاتی کے بہتر تحفظ اس کی بہتر برقراری اور آب و ہوا کے بہتر بندوبست نیز جنگلاتی زندگی کے تحفظ اور اسے محفوظ رکھنے کے لئے جدید ترین ٹیکنالوجیوں اور بہترین کارروائیوں کا استعمال کیا جا سکے۔ اس مفاہمت نامے کے تحت جن شعبوں میں تعاون کیا جائے گا وہ مندرجہ ذیل ہے: ہوا اور پانی کے آلودہ ہونے کی روک تھام اور اسے صاف ستھرا بنانے ، کثافت سے دو چار زمینوں کی اصلاح کرنا ۔ کچرے کا بندوبست جس میں خطرناک کچرا اور کچرے کو توانائی میں بدلنے کی ٹیکنالوجی بھی شامل ہے ۔ گشتی اقتصادیات کا فروغ ، چھوڑے کاربن کے مسائل کا حل اور جنگلات سمیت قدرتی وسائل کا دیر پا بندوبست ۔ آب و ہوا کی تبدیلی ۔ ماحولیات اور جنگلات کی نگرانی اور اس کی معلومات کا بندوبست ۔ سمندری اور ساحلی وسائل کا تحفظ ۔ سمندری ؍ سمندری ساحلوں کے پانی کا مضبوط بندوبست ۔ کوئی بھی ایسا دوسرا شعبہ جس پر متفقہ طور پر اتفاق ہو۔ پس منظر : بڑھتے ہوئے ماحولیاتی مسائل کسی ایک ملک تک محدود نہیں ہے بلکہ یہ پوری دنیا کے لئے ایک سنجید چیلنج کی حیثیت رکھتی ہے۔ ہندوستان دنیا میں تیزی سے ابھرنے والی معیشتوں میں شامل ہے۔ جس کے ساحل بہت وسیع ہیں۔ اور وہ قیمتیں حیاتیاتی تنوع کا حامل ہے۔ فن لینڈ کے خاص ماحولیاتی مسائل ، فضا اور پانی کی آلودگی ہے اور اس میں اس کی جنگلاتی زندگی کا تحفظ بھی شامل ہے۔ فن لینڈ کی سب سے بڑی ماحولیاتی ایجنسی اس کی ماحولیاتی وزارت ہے۔ جس کا قیام 1983 میں عمل میں آ تھا۔ اندرون ملک اور آس پاس کے ملکوں کی صنعتی کثافت دونوں ملکوں کی فضا اور خالص پانی کی فراہمی کو متاثر کرتی ہے۔ فن لینڈ کو آبی کثافت اور قدرتی وسائل کی بڑھتی ہوئی مانگ کے چیلنج کا سامنا ہے۔ دونوں ملکوں کی بہت سے ماحولیاتی مسائل درپیش ہیں۔مثلاً ذائعے شدہ پانی کا بندو بست، ایسے جانوروں کا تحفظ جن کی بقا کو خطرہ در پیش ہے فضائی اور آبی کثافت پر قابو پانا اور قدرتی وسائل کی بڑھتی ہوئی مانگ ۔ فوری ضرورت کو دیکھتے ہوئے دونوں ملکوں نے ماحولیات کے تحفظ اور قدرتی وسائل کے بندوبست نیز بہتر ماحولیاتی تحفظ کے لئے درکار جدید ترین ٹیکنالوجی اور بہترین کارروائیوں کے شعبے میں آپس میں تعاون کرے اور طویل مدتی تعاون قائم کرنے کا فیصلہ کیا۔
وزیر اعظم نے عوام کو چیتی چاند کی مبارک باد دی

نئی دلّی ، 19 مارچ؍ وزیر اعظم جناب نریندر مودی نے عوام کو چیتی چاند کے موقع پر مبارک بادپیش کی ہے ۔ اس موقع پر مبارک باد پیش کرتے ہوئے وزیر اعظم نے کہا ہے کہ ’’ چیتی چاند کے مبارک موقع پر سندھی برادری کو بہترین خواہشات ۔ میری دعا ہے کہ جھولے لال ہم پر رحمتیں ہمیشہ برساتے رہیں اور آنے والے برس خوشیوں سے بھر دیں ۔ ‘‘ ۔ ۔ ۔ ۔ ۔  م ۔ ر ۔ ر۔
قومی یوم پریس کے موقع پر میڈیانمائندگان کو وزیراعظم کی مبارکباد

نئی دہلی،16؍نومبر:وزیراعظم جناب نریندرمودی نے نیشنل پریس ڈے کے موقع پر میڈیانمائندگان کو مبارکباد پیش کی ہے ۔ وزیراعظم نے اپنے پیغام میں کہاہے کہ نیشنل پریس ڈے کے موقع پر،میں میڈیاکے اپنے تمام دوستوں کو مبارکباد پیش کرتاہوں ۔ میں اپنے میڈیا کی کڑی محنت خصوصاًرپورٹروں اورکیمرہ مینوں کی محنت کی تعریف کرتاہوں جو لگاتارمصروف عمل رہتے ہیں اورمختلف خبریں منظرعام پرلاتے ہیں جو ہماری قومی اورعالمی رائے عامہ ہموار کرتی ہیں ۔ میڈیاکا رول بے نواؤں کی آوازکو بلند کرنا ہے جوایک قابل تعریف عمل ہے ۔گذشتہ تین برسوں کے دوران میڈیانے ‘سووچھ بھارت مشن ’کو زبردست تقویت پہنچائی ہے اورصفائی ستھرائی کے پیغام کو موثر طریقے سے فروغ دیاہے ۔ آج کے دورمیں ہم عالمی میڈیا کے فروغ کا مشاہدہ کررہے ہیں اور خبریں موبائل فون کے ذریعہ حاصل کی جارہی ہیں ۔مجھے پورا یقین ہے کہ یہ ترقیات میڈیا کے دائرہ کارکو مزید تقویت دیں گی اور میڈیا کے لئے گنجائش زیادہ جمہوری اورمبنی برشراکت ہوسکے گی ۔ ایک آزاد پریس، فعال جمہوریت کی روح رواں ہوتاہے ۔ہم نے پریس اوراظہاررائے کی آزادی کی حفاظت ہرشکل میں کرنے کا عہد کررکھاہے ۔ وزیراعظم نے کہاہے کہ خداکرے کہ میڈیاکے لئے جوگنجائش موجود ہے، اس کا زیادہ سے زیادہ استعمال، 125کروڑبھارتیوں کی ہنرمندیوں ، قوت اورخلاقیت کے افزوں اظہارکے لئے ہوسکے ۔
مرکزی کابینہ نے سوازی لینڈ کو، ٹی او آر ٹیکس معاونت    پر دستخط کو منظوری  دےدی

نئی دہلی 11 جنوری ۔وزیر اعظم جناب نریندرمودی کی صدارت میں ہونے والے مرکزی کابینہ کے اجلاس میں اب اسواٹنی کے نام سے موسوم سوازی لینڈ کو ٹیکس معاونت فراہم کرائے جانے کے لئے نامزد ہندوستانی ماہرین کی خدمات حاصل کرنے کے ضابطے کے کام کاج کی شرائط پر دستخط کئے جانے کی منظوری دے دی ۔ یہ ٹیکس معاونت ہندوستان اور اسواٹنی کے درمیان ٹیکس انسپکٹرز ودآؤٹ بارڈر پروگرام یعنی سرحد کے بغیر ٹیکس انسپکٹروں کے پروگرام کے تحت دی جائے گی۔ نکتہ وار تفصیلات : 1 ٹی آئی ڈبلیو بی پروگرام کے تحت ہندوستان اور مملکت اسواٹنی کی سرکار نے باہمی اتفاق سے ایک ہندوستانی ماہر کا انتخاب کیا ہے ۔ 2 اس کے کام کاج کی شرائط میں ٹی آئی ڈبلیو بی پروگرام کے تحت اسواٹنی کو ٹیکس معاونت فراہم کرائے جانے کی مددسے ہندوستانی ماہر کی خدمات حاصل کرنے کے کام کی شرائط کو رسمی شکل دی جاسکے گی۔ وسیع تر اثرات : ٹی آئی ڈبلیو بی پروگرام کے تحت ہندوستانی ماہر کی خدمات حاصل کئے جانے سے ترقی پذیر ممالک میں ٹیکس امور کے میدان میں اہلیت سازی کو ہندوستان کی معاونت میں تیز روی پیدا ہوسکے گی۔ پس منظر : یو این ڈی پی اور او ای سی ڈی کے ذریعہ مشترکہ طور سے شروع کئے جانے والے ٹیکس انسپکٹرز ود آؤٹ بارڈرس ( ٹی آئی ڈبلیو بی ) پروگرام کا مقصد ترقی پذیر ممالک کو محاسبے کی اہلیت پیدا کرنے کے ذریعہ قومی ٹیکس انتظامیہ کو مستحکم کرنا اور اس معلومات کو دیگر ممالک کے ساتھ بانٹنا ہے۔ٹی آئی ڈبلیو بی پروگرام کا مقصد تکنیکی معلومات اور ہنر مندی کو اپنے ٹیکس محاسبین کے ساتھ بانٹ کر اور ترقی پذیر ممالک کے ساتھ معلوماتی مصنوعات اور محاسبے یعنی آڈٹ کے عام طریقوں کو ایک دوسرے کے ساتھ بانٹنا ہے ۔ ٹی آئی ڈبلیو بی پروگرام ٹیس کے امور پر تعاون کو مستحکم کرنے میں عالمی برادری کی کوششوں کی تکمیل کرے گا اور ترقی پذیر ممالک میں داخلی ٹیکس فعالیت کی کوششوں کو اور ٹیکس امور میں تعاون کو مستحکم بنائے گی۔ واضح ہوکہ ہندوستان ترقی پذیر ممالک میں ٹیکس کے امور پر اہلیت سازی کی حمایت کرتا رہا ہے۔ اس میدان میں ایک عالمی قائد کی حیثیت سے ہندوستان کو ساؤتھ ساؤتھ کوآپریشن ( جنوب جنوب تعاون ) کے میدان میں اہم کردار اد ا کرے گا۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم
سکم اورلداخ کے طلبأ پرمشتمل آئی ٹی بی پی تفریحی سفرکے گروپوں  کی وزیراعظم سے ملاقات

نئی دہلی ،7فروری :سکم اورلداخ سے آئے ہوئے 53طلبأ نے ، جو آئی ٹی بی پی کے دوتفریحی سفروالے گروپوں سے متعلق ہیں اور بھارت کے مختلف حصوں کا دورہ کررہے ہیں ، کل یہاں وزیراعظم ، جناب نریندرمودی سے ملاقات کی ۔ وزیراعظم سے غیررسمی ملاقات کے دوران ان طلبأ نے خوشحال، بدعنوانی سے پاک بھارت کے سلسلے میں اپنے نظریات ساجھاکئے ۔ وزیر اعظم نے ان کی حوصلہ افزائی کرتے ہوئے کہاکہ وہ اپنے خوابوں کے بھارت کے حصول کے لئے کوشاں رہیں ۔ وزیراعظم نے ان سے کہاکہ زیادہ مفید اور کارآمد بننے کے لئے طلبأ کو چاق وچوبند رہناچاہئے اوراس پس منظرمیں یوگ کی اہمیت بھی زیربحث آئی ۔ وزیراعظم نے زوردیکرکہاکہ سیکھنا اور اس کی اہمیت بہت زیادہ ہے اور سیکھنے والے کو ہمہ وقت فطری طورپر سیکھنے کا رجحان برقراررکھنا چاہئے ۔ طلبأ نے ڈیجیٹل انڈیا میں گہری دلچسپی دکھائی ۔ بغیرنقدی سودوں اور لین دین پربھی بات چیت ہوئی ۔ وزیراعظم نے واضح کیا کہ کس طریقے سے، براہ راست فائدہ منتقلی کا عمل ،عوام الناس کو فیض پہنچارہاہے۔ طلبأ نے وزیراعظم کے ذریعہ تصنیف کردہ کتاب ‘‘ اکزام واریئرز’’یعنی امتحانات کے سورما وں کاذکرکیا۔ وزیراعظم نے طلبأ کو مشورہ دیاکہ وہ کسی غیرضروری دباؤ یا اکراہ کے بغیراپنے زندگی بسرکریں ۔
راجستھان کے باڑمیر ضلع کے پچپدرا میں راجستھان ریفائنری کی تعمیر کے کام کے آغاز کے موقع پر عوامی جلسے سے وزیراعظم کا خطاب

نئی دہلی، 16 ؍جنوری؍وزیراعظم جناب نریندرمودی نے آج راجستھان کے باڑمیر ضلع کے پچپدرا میں راجستھان ریفائنری کی تعمیر کے کام کے آغاز کے موقع پر ایک بڑے اور پُرجوش عوامی جلسے خطاب کیا۔ راجستھان کی وزیراعلیٰ محترمہ وسندھرا راجے اور پٹرولیم کے مرکزی وزیر جناب دھرمیندرپردھان کو اس موقع پر مبارکباد دیتے ہوئے وزیراعظم نے کہا کہ چند دن قبل ہی ہندوستان نے زبردست جوش و خروش کے ساتھ مکرسنکرانتی کا تہوار منایا ہے۔تہواروں کا یہ موسم خوشحالی کا نقیب ہے۔ انہوں نے مزید کہا کہ ایک ایسے پروجیکٹ جس سے بہت سے لوگوں کی زندگیوں میں خوشی اور خوشحالی آئے گی ، کی تعمیر کےکام کا آغاز کرنے کیلئے راجستھان آکر انہیں بے حد خوشی ہو رہی ہے۔ وزیراعظم نے کہا کہ یہ ‘‘سنکلپ سے سدھی’’کا وقت ہے۔ ہمیں اپنے اہداف کی نشاندہی کرنی ہوگی اور 2022 تک جب ہمارے ملک کی آزادی کے 75 برس پورے ہوں گے، انہیں پایۂ تکمیل تک پہنچانا ہوگا۔ وزیراعظم نے سابق نائب صدرجمہوریہ اور راجستھان کے سابق وزیراعلیٰ جناب بھیروں سنگھ شیخاوت کے تعاون کو یاد کرتے ہوئے کہا کہ انہوں نے راجستھان کی جدید کاری کیلئے کام کیا ہے۔ انہوں نے سینئر لیڈر اور سابق مرکزی وزیر جناب جسونت سنگھ کی جلد صحت یابی کی دعا کرتے ہوئے کہا کہ قوم کیلئے ان کی خدمات بے شمار ہیں۔ وزیراعظم نے ریاستی حکومت اور وزیراعلیٰ وسندھرا راجے کی خشک سالی کی صورتحال سے نمٹنے اور مشکل حالات میں لوگوں کی مدد کیلئے ستائش کی۔ وزیراعظم نے کہا کہ مرکزی حکومت مسلح افواج کیلئے وَن رینک وَن پنشن کو حقیقت کی شکل دینے کیلئے پابند عہد تھی۔ انہوں نے مزید کہا کہ حکومت نے اس کو ممکن بنانے کیلئے کام کیا ہے۔ انہوں نے جن دھن یوجنا کا ذکر کرتے ہوئے کہا کہ اب غریبوں کی رسائی بینکنگ سہولتوں تک ہو گئی ہے۔ انہوں نے باورچی خانہ-گیس کی دستیابی سے متعلق اُجولا یوجنا اور بجلی سے محروم 18 ہزار گاؤں تک بجلی پہنچانے کے کام میں ہوئی پیش رفت کا بھی ذکر کیا۔ وزیراعظم نے راجستھان کی ترقی اور اسے فائدہ پہنچانے کیلئے وزیراعلیٰ وسندھرا راجے کے عہد کی ستائش کی۔
وزیراعظم نے آل انڈیا انسٹی ٹیوٹ آف آیوروید ملک وقوم کے نام وقف کیا

نئی دہلی۔17؍اکتوبر۔وزیراعظم نریندر مودی نے آج نئی دہلی میں آل انڈیا انسٹی ٹیوٹ آف آیوروید ملک وقوم کے نام وقف کیا۔ اس موقع پر اپنی تقریر میں وزیراعظم نے آیوروید دیوس کو دھن منتری جینتی کے طور پر منانے کیلئے ملک وقوم کو مبارکباد دی ۔ اس کے ساتھ ہی انہوں نے آل انڈیا انسٹی ٹیوٹ آف آیوروید کے قیام کیلئے آیوش کی وزارت کی بھی ستائش کی۔ وزیراعظم نےاپنی تقریر میں کہا کہ قومیں اس وقت تک ترقی نہیں کرسکتیں جب تک کہ وہ اپنی تاریخ اور وراثت کی اہمیت اور افادیت کو محسوس نہیں کرتیں۔ وہ قومیں جو اپنی وراثت کو پیچھے چھوڑ جاتی ہیں ان کی شناخت ختم ہوجانا یقینی ہوجاتا ہے۔ وزیراعظم نے کہا کہ جب ہندستان آزاد نہیں تھا اس کی یوگا اور آیوروید جیسی روایات کو کمتر تصور کیا جاتا تھا ، یہاں تک کہ کوششیں کی جاتی تھیں کہ ہندوستانیوں کو اپنے اس عقیدے سے گریز پر بھی آمادہ کرلیاجائے جو انہیں کلاسیکی معلومات عامہ اور روایات پر تھا۔ لیکن گزشتہ تین برسوں کے دوران صورتحال اس حد تک تبدیل ہوچکی ہے کہ لوگوں کا عقیدہ اور اعتبار ہماری وراثت پر بحال ہوتا جارہا ہے۔ہماری وراثت پر افتخار کا اظہار اسی بات سے ہوتا ہے کہ آج لوگ ا تنی بڑی تعداد میں یوگا دیوس اور یوم آیوروید کے موقع جمع ہونے لگے ہیں۔ جناب نریندر مودی نے مزید کہا کہ آیوروید محض ایک طبی طریقہ علاج نہیں ہے بلکہ یہ نظام صحت عامہ اور صحت ماحولیات پر بھی اپنی توجہ مرکوز رکھتا ہے۔ یہی وجہ ہے کہ سرکار نے آیوروید کو مضبوط کرنے اور یوگا اور دیگر آیوش نظام علاج کو صحت عامہ کے نظام میں مربوط کرنے پر زور دیا ہے۔ جناب مودی نے کہا کہ جڑی بوٹیوں اور دواؤں کے پودے عالمی سطح پر اور ہندوستان میں بھی آمدنی میں نمایاں اضافے کا ذریعہ ہوسکتے ہیں۔ ہندوستان کو اس سلسلے میں اپنی اہلیت کو بروئے کار لانا چاہئے ۔ انہوں نے بتایا کہ حکومت ہند نے صحت عامہ کی دیکھ بھال کے انتظام میں 100فیصد راست غیرملکی سرمایہ کاری کی اجازت دے دی ہے۔ اس کے ساتھ ہی سرکار غریبوں کو کفایتی شرحوں پر صحت کی دیکھ بھال کے خدمات فراہم کرانے پر توجہ مرکوز کررہی ہے۔ انہوں نے کہا کہ سردست صحت کی تدارکی دیکھ بھال اور کفایتی علاج پر زور دیا جارہا ہے۔ انہوں نے کہا کہ سوچھتا یا صفائی ستھرائی تدارکی طریقہ علاج کا ایک سادہ نظام ہے۔انہوں نے بتایا کہ سرکار نے گزشتہ تین برسو ں کے دوران ملک میں پانچ کروڑ بیت الخلاء تعمیر کرائے ہیں۔ اس کے ساتھ ہی نئے ایمس ادارے قائم کئے جارہے ہیں تاکہ لوگ صحت کی بہتر دیکھ بھال تک رسائی حاصل کرسکے۔ اس سلسلے میں انہوں نے اسٹنٹ اور نی امپلانٹ اور جن اوسدھی کیندر قائم کئے جانے جیسے اقدامات کا بھی ذکر کیا۔
آئی ٹی وی پی کے ڈائریکٹر جنرل نے پرائم منسٹر نیشنل ریلیف فنڈ کے لئے 8.5 کروڑروپے کا چیک پیش کیا

نئیدہلی،10ستمبر۔انڈوٹبیٹن بارڈر پولیس فورس کے ڈائریکٹر جنرل جناب آر کے پچنندا نے آج وزیر اعظم جناب نریندر مودی سے ملاقات کرکے انہیں پرائم منسٹر نیشنل ریلیف فنڈ کے لئے 8.5 کروڑروپے کا چیک پیش کیا ۔ یہ رقم انڈو ٹبیٹن بارڈر پولیس فورس کے جوانوں اورعملے کے ذریعہ دئے جانےوالے عطیات سے جمع کی گئی ہے ۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم
یوروپ اور خارجی امور کے فرانسیسی وزیر نے وزیراعظم سے ملاقات کی

نئی دہلی،17؍نومبر،یوروپ اور خارجی امور کے فرانسیسی وزیر جناب جین-ویس لی ڈیرین نے آج وزیراعظم جناب نریندر مودی سے ملاقات کی۔ انہوں نے جون 2017 میں وزیراعظم کے دورہ فرانس کے فالو اپ کے طور پر دو طرفہ رشتے میں ہونے والی حالیہ پیش رفت کے بارے میں وزیراعظم کو آگاہ کیا۔ وزیراعظم نے جناب لی ڈیرین کی، ان کے موجودہ اور اسی کےساتھ ساتھ اس سے قبل فرانس کے وزیر دفاع کی حیثیت سے ان کےر ول میں بھارت فرانس کے درمیان بڑھتے رشتوں سے متعلق خدمات کی ستائش کی۔ وزیراعظم نے اس موقع پر کہا کہ بھارت فرانس کے بیچ اسٹریٹجک شراکت داری صرف دو طرفہ تناظر تک ہی محدود نہیں ہے بلکہ علاقائی اور عالمی تناظر میں بھی یہ امن اور استحکام کیلئے ایک طاقت کی حیثیت سے اپنا رول ادا کرتی ہے۔ وزیراعظم نے یہ بھی کہا کہ وہ بھارت میں صدر میکرون کا خیر مقدم کرنے کے منتظر ہیں۔ ۔۔۔۔۔۔۔۔۔۔۔ (م ن-ن ا- ق ر)
ہند۔نارڈک ممالک سربراہ اجلاس میں جاری کیا گیا مشترکہ اعلامیہ

نئی دہلی۔18؍اپریل۔آج اسٹاک ہوم میں ہندوستان اور نارڈک ملکوں کے سربراہان مملکت کے ایک اعلیٰ سطحی اجلاس کا اہتمام کیا گیا جس میں وزیراعظم ہند جناب نریندر مودی ڈنمارک کے وزیراعظم جناب لارس لوکّے راسموسین، فن لینڈ کے وزیراعظم جناب جوہا سپریا، آئس لینڈ کے وزیراعظم جناب کیٹرن جیکبس ڈاٹر ، ناروے کی وزیراعظم محترمہ ایرنا سولبرگ اور سوئیڈن کے وزیراعظم جناب اسٹیفن لاف وین نے شرکت کی۔ اس سربراہ اجلاس کا اہتمام سوئیڈن کے وزیراعظم اور ہندوستانی وزیراعظم کی جانب سے مشترکہ طور پر کیا گیا تھا۔ اس سربراہ اجلاس میں شامل وزرائے اعظم نے ہندوستان اور نارڈک ممالک کے درمیان باہمی تعاون میں مزیدگہرائی پیدا کرنے کاحلف لیا۔ ان وزرائے اعظم کی گفتگو عالمی سلامتی ، معاشی نمو، جدت طرازی اور تبدیلی ماحولیات جیسے اُمور پر مرکوز رہی۔ جس میں ان وزرائے اعظم نے مجموعی نمو اور پائیدار ترقی کے مقاصد کے حصول کے لئے آزاد تجارت کو عمل انگیز امر قرار دیا۔ ان وزرائے اعظم نے اس بات کا بھی اعتراف کیا کہ باہمی طور سے مربوط موجودہ دنیا میں جدت طرازی اور ڈیجیٹل تبدیلی کی مہم میں نمو اور ہندوستان اور نارڈک ملکوں کےد رمیان باہمی مراسم کی ا ہمیت پر زور دیا ۔ جدت طرازی کے نظام کے تئیں نظریے کو پبلک اور پرائیویٹ سیکٹر کے درمیان مضبوط شراکت داری کے تئیں نارڈک ملکوں کے نظریات پر بھی اس اجتماع میں گفتگو کی گئی۔ اس موقع پر خوشحالی اور پائیدار ترقی کے کلیدی عنصر کی حیثیت سے جدت طرازی اور ڈیجیٹل اقدامات کے تئیں حکومت ہند کی مضبوط عہدبستگی پر بھی زور دیا گیا جس میں’میک اِن انڈیا‘ ، ’اسٹارٹ اپ انڈیا‘، ’ڈیجیٹل انڈیا‘ اور ’کلین انڈیا ‘ جیسے حکومت ہند کے اہم پروگرام شامل ہیں۔ نارڈک ملکوں کی جانب سے پیش کیے جانے والے صاف ستھری توانائی کے مسئلے کے حل ، بحری مسائل کے حل، بندرگاہوں کی جدیدکاری ، فوڈ پروسیسنگ ، صحت ، لائف سائنسز اور زراعتی امور کا بھی تذکرہ کیاگیا۔ اس اجتماع میں نارڈک ملکوں نے شہری منصوبوں کا بھی خیرمقدم کیا جن کا مقصد حکومت ہند کے اسمارٹ سٹیز پروگرام کی حمایت کرنا ہے۔ ان وزرائے اعظم نے اس بات کو بھی نوٹ کیا کہ ہندوستان اور نارڈک ملکوں کی منفرد طاقت ، تجارت و سرمایہ کاری ، عدم ارتکاز اور باہمی طور سے فائدہ مند شراکت داری میں مضمر ہے۔ ان مذاکرات کے دوران اصولوں پر مبنی ہمہ جہت تجارتی نظام اور کشادہ بین الاقوامی تجارت کو خوشحالی اور نمو کیلئے ضروری عنصر قرار دیا گیا۔ اس موقع پر ان وزرائے اعظم نے 230 تک پائیدار ترقی کے ایجنڈے اور پیرس معاہدے کی زبردست عمل آوری کے تئیں اپنی عہد بستگی کا اظہار کیا۔ انہوں نے صاف ستھری اور قابل تجدید توانائی نیز ایندھن کے نظام کو فروغ دینے ، توانائی کی اہلیت میں اضافے اور صاف ستھری توانائی کی پیداوار کے لئے مسلسل کوششیں کیے جانے کا عہد بھی کیا۔ ان وزرائے اعظم نے ان کاموں کیلئے سیاسی، سماجی اور معاشی زندگی میں خواتین کی مکمل اور بامعنی شراکت داری کولازمی قرار دیا تاکہ مجموعی ترقی کا نشانہ حاصل کیا جاسکے۔ اجتماع کے آخر میں ان وزرائے اعظم اس امر پراتفاق کیا کہ جدت طرازی ، معاشی نمو ، پائیدار حل اور باہمی طور سے فائدے مند تجارت اور سرمایہ کاری کے اُمور میں مضبوط شراکت داری اہم کردار ادا کرسکتی ہے۔ اس موقع پر تعلیم ، ثقافت، مزدوروں کے نقل وحمل اور سیاحت کے میدان میں عوام سے عوام کے مضبوط رابطوں پر بھی زور دیا گیا ۔
وزیراعظم کا 18-17 ستمبر کو وارانسی کا دورہ

نئیدہلی۔16ستمبر 2018 ؛ وزیر اعظم جناب نریندر مودی 18-17 ستمبر 2018 کو اپنے پارلیمانی حلقے وارانسی کا دورہ کریں گے۔ وہ 17 ستمبر کے دوپہر میں وارانسی شہر میں پہنچیں گے ۔ وہاں سے وہ سیدھے نرور گاؤں جائیں گے ، جہاں وہ ایک پرائمری اسکول کے بچوں کے ساتھ تبادلۂ خیال کریں گے۔ اس پرائمری اسکول کو غیر منافع بخش تنظیم ’’روم ٹو ریڈ‘‘ کی طرف سے مالی امداد دی جاتی ہے۔ اس کے بعد ڈی ایل ڈبلیو احاطے میں وزیراعظم کاشی ودیا پیٹھ کے طالب علموں اور اس کے ذریعے مدد کیے جانے والے بچوں کے ساتھ تبادلۂ خیال کریں گے۔ 18 ستمبر کو بی ایچ یو میں ایمپھی تھیئٹر میں وزیراعظم 500 کروڑ روپیے کے مختلف ترقیاتی پروجیکٹوں کا افتتاح اور سنگ بنیاد رکھیں گے۔ وزیراعظم جن پروجیکٹوں کا افتتاح کریں گے اُن میں انٹیگریٹڈ پاور ڈیولپمنٹ اسکیم اور بی ایچ یو میں اٹل انکیوبیشن سینٹر شامل ہیں۔ وزیراعظم جن پروجیکٹوں کا سنگ بنیاد رکھیں گے اُن میں بی ایچ یو میں ریجنل اوفتھالمولوجی شامل ہے۔ وزیراعظم اس موقعے پر ایک اجلاس سے بھی خطاب کریں گے۔ ۔۔۔۔۔۔۔۔۔۔۔۔۔۔۔۔۔۔۔۔۔ (م ن ۔ رض۔ م ج۔ ت ح( ,
وزیراعظم مودی  اور اسرائیلی  وزیراعظم نتین یاہو

نئی دہلی، 17جنوری 2018/ وزیراعظم جناب نریندر مودی اور اسرائیل کے وزیراعظم جناب نتین یاہو نے آج گجرات کے شہر احمد آباد میں واقع آئی کریئٹ (iCreat) سینٹر کو قوم کے نام وقف کیا۔ آئی کریئٹ سینٹر ایک آزاد مرکز ہے جسے خوراک کی سیکورٹی ، پانی ، رابطہ ، سائبر سیکورٹی ، آئی ٹی اور الیکٹرانکس ، توانائی ، بائیومیڈیکل آلات اور ڈیوائس وغیرہ جیسے اہم مسائل سے نمٹنے کے لئے خلاّقی ، اختراعی ، انجینئرنگ کی آمیزش سے مصنوعات کی ڈیزائننگ اور نئی تکنیک کو بروئے کار لاکر صنعت کاری سے متعلق مرکز قائم کرنا ہے۔ آئی کریئٹ کا مقصد معیاری ، صنعت کاروں کی پیداوار کےلئے ہندستان میں ماحولیاتی نظام تیار کرنا ہے۔ دونوں رہنماؤں نے آج مختلف اسٹالوں کا معائنہ کیا جہاں مختلف شعبوں سے متعلق تکنالوجیوں اور جدت طرازی پرروشنی ڈالی گئی تھی۔ اس موقع پر وزیراعظم نے اپنی تقریر میں کہا کہ ہندستان اور اسرائیل کے عوام کو ایک دوسرے کے قریب لانے میں اختراع نے اہم کردار ادا کیاہے۔ انہوں نے کہا کہ پوری دنیا نے اسرائیل کی تکنیکی طاقت اور اختراع پردازی کو سنجیدگی سے لیا ہے۔ انہوں نے کہا کہ ہندستان کے نوجوانوں میں جوش اور توانائی ہے ۔ ان نوجوانوں کی حوصلہ افزائی اورادارہ جاتی مدد کی ضرورت ہے۔ وزیراعظم مودی نے کہا کہ حکومت پورے نظام کو اختراع کے موافق بنانے کے لئے کام کررہی ہے تاکہ ایسے خیالات اور آرا پیدا ہوں جن کے نتیجے میں جدت پسندی سامنے آئے اور یہ جدت پسندی نئے ہندستان کی تعمیر میں مدد کرے۔ انہوں نے کہا کہ کامیابی کی پہلی شرط حوصلہ ہے۔ انہوں نے ان حوصلہ مند نوجوانوں کو مبارک باد دی جو آئی کریئٹ سینٹر میں اختراعی سرگرمیوں میں مصروف ہیں۔ وزیراعظم نے کالی داس کا ذکر کرتے ہوئے رسم و رواج اور اختراع کے درمیان فرق کو واضح کیا ۔ انہوں نے ہندستان کے نوجوانوں سے ملک کو آج درپیش چیلنجوں کا مقابلہ کرنے اور انتہائی کم لاگت پر عام آدمی کے معیار زندگی کو بہتر بنانے کے لئے اختراع پر دازی کی اپیل کی۔ وزیراعظم نے خوراک ، پانی ، صحت اور توانائی جیسے شعبوں میں ہندستان اور اسرائیل کے درمیان تعاون کا ذکر کرتے ہوئے کہا کہ دونوں ملکوں کے درمیان یہ تعاون ، گیارہویں صدی میں انسانیت کی تاریخ میں ایک نئے باب کا اضافہ کرے گا۔ ۔۔۔۔۔۔۔۔۔۔۔
وزیراعظم نے سوربھ چودھری کو مردوں کے 10 میٹر ایئر پسٹل مقابلے میں سونے کا تمغہ جیتنے پر مبارک باد دی

نئی دہلی،21؍اگست، وزیراعظم جناب نریندر مودی نے جکارتہ-پالمبانگ ، انڈونیشیا میں 18 ویں ایشیائی کھیل کود مقابلوں 2018 میں مردوں کے 10 میٹر ایئر پسٹل میں سونے کا تمغہ جیتنے پر مبارک باد دی ہے۔ وزیراعظم نے کہا کہ ’’16 سالہ سوربھ چودھری نے اُس صلاحیت اور جرات مندی کا اظہار کیا ہے جو ہمارے نوجوانوں میں موجود ہے۔ اس مثالی نوجوان نے 2018 کے ایشیائی کھیلوں میں مردوں کے 10 میٹر کے ایئر پسٹل مقابلے میں سونے کا تمغہ جیتا ہے۔ اسے بہت بہت مبارک باد‘‘۔ ۔۔۔۔۔۔۔۔۔۔۔ ۰۰۰۰۰۰۰۰ (م ن-ج- ق ر)
مرکزی کابینہ نے خلائی علوم ٹکنالوجی و ایپلی کیشنز کے میدان میں تعاون پر ہند –الجیریا معاہدے کو منظوری دے دی

نئیدہلی07دسمبر۔وزیراعظم جناب نریندر مودی کی صدار ت میں ہونےوالے مرکز ی کابینہ کے اجلاس میں خلائی علوم ،ٹکنالوجی وایپلی کیشنز کے میدان میں تعاون کے ہند – الجیریا معاہدے کو منظوری دے دی گئی ۔اس معاہدے پر بنگلورو میں 19ستمبر 2018 کو دستخط کئے گئے تھے۔ خاص خاص باتیں : اس معاہدے کی رو سے خلائی علوم، ٹکنالوجی وایپلی کیشنز اور ارضی ریموٹ سینسنگ ،سیٹلائٹ کمیونی کیشن (سیارہ جاتی مواصلت ) اور سیٹلائٹ پر مبنی نیوی گیشن ، خلائی علوم ،سیارہ جاتی استعمال ، خلائی طیاروں اور خلائی نظاموں کی جی اے سی سمیت تمام ایپلی کیشنز پر ٹھوس مفادات پرکام کیا جاسکے گا۔ علاوہ ازیں اس میں گراؤنڈ سسٹم اور خلائی ٹکنالوجی کے امور بھی شامل ہوں گے ۔ اس معاہدے کے نتیجے میں ایک جوائنٹ ورکنگ گرو پ تشکیل دیا جائے گا۔ جس میں بی او ایس /اسرو اور الجیریا کی خلائی ایجنسی (اے ایس اے ایل ) کے ممبران شامل کئے جائیں گے ، جو اوقات کے تعین اور اس معاہدے کی عمل آوری سے متعلق منصوبہ بند ی کرے گا۔ اثرات : اس معاہدے پر دستخط سے ہندوستان اورالجیریا کے درمیان تعاون کو استحکام حاصل ہوگا۔نئی تحقیقی سرگرمیوں ، اطلاق اور ریموٹ سینسنگ کے میدان کے توجہ مرکوز کی جاسکے گی۔علاوہ ازیں اس کے تحت سیٹلائٹ نیوی گیشن ،خلائی علوم اوربیرونی خلا کا پتہ لگانے کے امور پر بھی کام کیا جاسکے گا۔ پس منظر : واضح ہوکہ ہندوستان اور الجیریا خلائی امور کے میدان میں ایک دوسرے سے کاروباری مذاکرات کرتے رہے ہیں ۔اس سلسلے میں انترکش کارپوریشن لمٹیڈ ، گراؤنڈ اسٹیشن کے قیام ،سیٹلائٹوں کے داغے جانے اور الجیریا کے نینو سیٹلائٹ کے امور پر الجیریائی افسران سے گفتگو کرتا رہا ہے ۔ انڈین اسپیس ریسرچ آرگنائزیشن اور الجیریائی خلائی ایجنسی (اے ایس اے ایل ) آئی جی اے کے مسودہ کا جائزہ لیتے رہے ہیں ۔ نیز ای –میل کے ذریعہ اس سلسلے کے پیغام کے باہمی تبادلے بھی ہوتے رہے ہیں۔ علاوہ ازیں متعدد بار دونوں فریقوں کی جانب سے نظریات کے تبادلے کے بعد ایجنسی کی سطح کا ایک خلائی تعاون کا معاہدہ وضع کیا گیا ہے ۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم
وزیراعظم کا قومی یوم قانون 2017 کے اختتامی اجلاس سے خطاب

نئی دہلی۔26 نومبر 2017؛ وزیراعظم جناب نریندر مودی نے آج نئی دلی کے وگیان بھون میں مین قومی یوم قانون منانے سے متعلق تقریب کے اختتامی اجلاس سے خطاب کیا۔ وزیراعظم نے آئین کو ہمارے جمہوری ڈھانچے کی روح قرار دیا۔ انہوں نے کہ یہ دن آئین سازوں کو خراج تحسین پیش کرنے کا ہے۔ انہوں نے کہا کہ آئین وقت کی آزمائش پر کھرا اترا ہے اور اس سے انکار کرنے والوں کو غلط ثابت کیا ہے۔ وزیراعظم نے اپنے خطاب کے دوران ڈاکٹر بھیم راؤ امبیڈکر، ڈاکٹر سچیدانند سنہا، ڈاکٹر راجندر پرساد، ڈاکٹر سرو پلی رادھا کرشنن کا حوالہ دیا۔ یہ حوالہ جات آئین اور حکمرانی کی مختلف جہات کو اجاگر کرنے کے لیے استعمال کیے گئے۔ ان موضوعات میں آئین کے کام کرنے کی صلاحیت ، لچک اور طویل عرصے تک زندہ جاوید رہنے کے موضوعات شامل تھے۔ وزیراعظم نے کہا کہ آئین ہمارا سرپرست رہا ہے۔ انہوں نے زور دیا کہ ہم لوگوں کو بھی ہم لوگوں کو بھی اسی طرح کام کرنا چاہیے جس طرح کی توقعات ہم سے ہمارے آئین کو ہیں۔ انہوں نے کہا کہ ملک کی ضروریات اور چیلنجوں کو ملحوظ خاطر رکھتے ہوئے حکمرانی کے متعدد اداروں کو چاہیے کہ وہ ایک دوسرے کو مستحکم کرے اور مدد کریں۔ انہوں نے کہا کہ آئندہ پانچ برسوں میں ہمیں اپنی توانائی اس ہندوستان کی تعمیر کے لیے بروئے کار لانی چاہیے جس کا خواب ہمارے مجاہد آزادی نے دیکھا تھا۔ ۔۔۔۔۔۔۔۔۔۔۔۔۔۔۔۔۔۔۔۔۔ (م ن ۔ رض۔ م ج۔ ت ح) (26.11.2017)